মিছিলটা ততক্ষণে অনেকদূর চলে গেছে। অবনিল ওই মিছিল দেখিয়ে বলল, ওরা সবাই শিয়া?  বাবা বললেন, হ্যাঁ। এমন শোক কেবল  শিয়ারাই করে।  অবনিল আবার জানতে চাইল, কিন্তু কেন শোক করে?  বাবা বললেন, ওই যে বললাম ইমাম হযরত হোসেন (রাঃ)-এর জন্য। ইমাম হোসেন ছিলেন আমাদের প্রিয় নবী হযরত মুহম্মদ (সাঃ)-এর দৌহিত্র। দৌহিত্র বললে অবশ্য তোর বুঝতে একটু অসুবিধা হবে। নাতি বললে ঠিক বুঝতে পারবি। মানে হযরত মুহম্মদ (সাঃ) ছিলেন ইমাম হোসেন (রাঃ)-এর নানা। বিবি ফাতেমার নাম নিশ্চয়ই শুনেছিস। হযরত মুহম্মদ (সাঃ)-এর প্রিয় মেয়ে। বিবি ফাতেমার দুই ছেলে। তাদেরই একজন ইমাম হোসেন (রাঃ)। মুহররমের দশ তারিখ কারবালায় একটা যুদ্ধ হয়। এই যুদ্ধ কারবালার যুদ্ধ  নামে পরিচিত।  অবনিল জানতে চাইল, কারবালা কোথায়?  বাবা বললেন, কারবালা হচ্ছে বর্তমান ইরাকের একটি শহর। তাহলে তোকে সেদিনের ঘটনা পুরো খুলে বলি।...